SKRIFTLIG FORESPØRGSEL E-1664/00

af Gianfranco Dell'Alba (TDI) til Kommissionen

(26. maj 2000)

Om: Udnævnelse af højtstående tjenestemænd i Kommissionen

- Andrew Cahn, kabinetschef for den tidligere kommissær for transport, Neil Kinnock, har forladt Kommissionen for at påtage sig en ledende stilling i British Airways.

- Cahn har i mange år i kraft af sin stilling i Kinnocks kabinet haft adgang til vigtige oplysninger i transportsektoren og han har navnlig spillet en fremtrædende rolle i udstikningen og forvaltningen af EU's politik på netop lufttransportområdet.

- Det er på den anden side indlysende, at det ville være uretfærdigt og/eller uhensigtsmæssigt at forhindre en midlertidigt ansat i at sige ja tak til et mere prestigefyldt og stabilt job.

Mener Kommissionen, at denne opførsel er i overensstemmelse med den faglige moralkodeks, som tjenestemænd og andre ansatte i EU bør leve op til?

Svar afgivet på Kommissionens vegne af Neil Kinnock

(20. juli 2000)

Som nævnt af det ærede medlem var Andrew Cahn midlertidigt ansat i Kommissionen. Kommissionen har altid indtaget det standpunkt, at det principielt er urimeligt og uhensigtsmæssigt at hindre, at en midlertidig ansat får ansættelse i den private sektor, forudsat den planlagte aktivitet er forenelig med de relevante bestemmelser, nemlig artikel 16 og 17 i personalevedtægten.

Efter meget grundige overvejelser fik Andrew Cahn formel tilladelse til at påtage sig det nye job. Tilladelsen forudsætter naturligvis, at han fortsat og fuldstændigt overholder regler og principper i personalevedtægten. Han må derfor ikke bruge faktuelle oplysninger om særlige sager, som endnu ikke er blevet afsluttet, og som han har erhvervet under sin beskæftigelse i Kommissionen, herunder sager, som var under behandling i perioden fra december 1997 til september 1999, da han var kabinetschef for den for transport ansvarlige kommissær. Andrew accepterede villigt dette krav.

Andrew Cahns nye job som direktør for British Airways' direktorat for regerings- og industrianliggender har ingen forbindelse med de opgaver, han varetog i perioden fra september 1999 til maj 2000, da han var kabinetschef for næstformanden med ansvar for administrative reformer og derfor især beskæftigede sig med spørgsmål vedrørende administrative reformer.

Efter en gennemgang af alle relevante elementer fandt Kommissionen, at Andrew Cahns nye beskæftigelse var forenelig med den faglige moralkodeks, som en midlertidig ansat skal overholde ifølge den nuværende personalevedtægt.

Ud fra mere generelle betragtninger mener Kommissionen, at de nuværende almindelige regler og principper for ekstern beskæftigelse af midlertidigt ansatte og tjenestemænd bør præciseres nærmere, for at gøre dem mere konsistente, overskuelige og praktisk anvendelige og ikke mindst for at fremme udvekslingen af kvalificeret personale mellem nationale og Fællesskabets administrationer og mellem den offentlige og den private sektor. Kommissionen vil derfor undersøge, om der på grundlag af den bedste arbejdspraksis og etik i medlemsstaternes administrationer og internationale organer kan foreslås mere præcise regler og procedurer, og i bekræftende fald hvilke praktiske regler og ordninger der skal gennemføres.